정조 23년
沃川郡守呂駿永疏曰伏以臣才識則極其譾劣蹤跡則至爲疎逖晩竊科第乾沒祿仕榮塗進取意想不到迺蒙我聖上特達之簡沐之以陶鎔之澤置之於任使之列六持繡斧猥荷委寄四載騎省幸免譴罰向來準職之特除瀛館之新命有隕自天罔非踰分微末賤臣何以得此項踵毛髮偏被造化死生夷險惟期殫竭不意外邑特補之命又在天牌屢違之餘恩諭鄭重於筵席痼弊諮詢於民邑凡有覩聞皆許條陳以聞臣於是怵惕震凜莫省攸措噫民依於國國本於民則匹夫匹婦之喜怒哀樂皆關於王政之得失故微服之游在於康衢採詩之法列於方岳今玆陳章之命蓋亦古先王察俗之遺意也生民疾苦列邑膏肓其將無幽而不徹無微而不達擧入於熙皞之域而顧臣無似人微識淺且無經歷其何以對揚盛德之萬一乎臣庸是懼晝夜思度不遑寧處凡係弊瘼無論巨細悉心採訪而本郡素稱閑局別無痼弊量田則在於己卯而姑不至大段紊亂還穀則不滿萬包而亦幸無現發欠逋軍丁之闕額奴婢之徵族非敢曰無之而此惟在營邑之臣査案充額期於無冤而已何敢仰煩宸聽乎目下民憂惟在於荒政蓋峽農雖於沿野畓穀無異於尤甚向無朝家代播之令則幾萬生靈將入於涸轍之中矣何幸蠲稅之命勸農之擧先期預頒布諭坊曲故人人樂赴邨邨盡力無靑者變作黃雲愁難者擧皆歡喜他邑他道雖未盡知本邑所播乃至三百三十八結之多而秋熟而無稅人飢而獨飽野老邨婆莫不含哺而歌聖澤臣於此北望攢手不勝欣忭之至然而以各穀成實者論之則槪不免歉歲蓋山田瘠确所收孔廉比之常年十減二三水田元摠都不過九百七十二結零內早移者僅爲二百五十七結零而其餘則皆是未移晩移者耳催科纔訖民情轉急方春賙賑今已擧行而取考災摠則每年白徵者爲三十八結零故屢加査實則壬子大水川邊田畓多被墊沒而翌年勘災時自巡營不問虛實直爲還起故吏爲口實民被實害者與嶠南所謂癸丑還起毫無異同臣於昨春奉命時迺以此事至請査陳則今於本邑明知實狀而反襲謬規實爲死罪故隱漏四十結親執詳査以充其數列邑災摠仍爲採問則舊初不一千六百九十三結零外壬子川浦沙之癸丑甲寅還起者爲五千八結零自壬子至今六七年之間眞箇還實者其數必多而初不區別混同責稅故幻弄白徵在處皆然嶺南査陳今未知何以究竟而論以綜覈之政宜無彼此之別一番査陳在所不已臣旣以査陳事發端請以田軍糴三大政及漕弊吏弊邸弊雇馬等弊悉陳之噫田政之壞誠極矣十年査陳二十年改量卽是金石之典而公然廢却者今至七八十年或百餘年之久故量案則擧皆刓缺田形則無不變置守令踏驗雖在事目東西莫辨新舊難知而且況移來移去加減乘除有非書生之所知則以莫重莫大之政不可不畀之於監色之輩而所謂監色類多奸猾父母妻子之所賴酒食紙筆之所費皆從民結中辦得而上營勘債京司情錢歲增月加則雖非奸猾者亦歸於一套落漏欺隱到處同然而反畓濫稅續田入陳無所不至蓋反畓云者卽元田之爲畓者也庚子改量之後老農之巧於謀食者地形之便於引水者無不作畓大邑則或過千餘結小邑則亦至三四百結本邑改量纔過四十年而反畓猶近四五十結則他邑他道可以領略田畓之互換雖若無損於國家米太所捧不啻顯殊而此猶餘事六等出賦自是常典而中間濫捧率以高摠則民有偏苦之歎田不給災亦是常規而每於年分混入災減則國有兩失之弊此豈可因循而置之乎續田云者卽量後之降續者也水旱極備之時元田續田何間於被災而元田則不許入陳續田則猶爲懸頉故續陳二字便作幻弄之蹊逕符同營吏漫漶磨勘外似今災內實永頉今年如是明年如此則國結之減縮當爲幾許新起加報雖有定式以此補彼得失判異而祇益爲奸吏藉口之資耳凡此數者皆是顯著易知之事而守令不能摘發上司一任其奸僞者皆由於量案之不明若使量案明白而舊畓反畓元田續田秩然懸錄無相混雜則奸猾何敢售計賦稅何至減縮乎大抵我國之制稅入至輕貢案至重一歲所入不能當一歲之費故自古名碩之論皆以爲貢案則先爲釐正田結則稍爲加斂然後民力不困國用有裕此雖切至之論以今人才固難輕議而今於田結之中僞冒雜頉若是繁多則經費安得以不匱經費旣匱則民生安得以不困乎爲今之計惟在於査陳改量而議者或曰査陳雖可改量實難蓋積年痼弊亟欲査正則民結收斂吏輩徵索之外彼此境界高下饒瘠有難詳度而畢竟無益於國有損於民則反不如不量之爲愈故朝家之難愼者政在於此而有弊無弊有益無益皆在道臣守令申飭擧行之如何耳何可先事預憂沁洩度日使無限弊端了無出場之時乎然而此非朝令夕行之事今以待年豐改量之意預加飭諭於各道守令使於元帳所付舊量摠數之中雜頉幾何隱漏多小或爲摘奸或爲査出而浮費之措處擧行之條件先出意見論報營門察其能否漸次施行則人皆思礪事當就緖而邑奸之欺蔽者土豪之沮戲者先施重律斷不饒貸則可責其效惟聖明垂察焉軍丁之弊亦極矣額數之未充隣族之橫徵乃是列邑之通患則臣何敢歷陳紛紜之說自歸煩瀆之科哉第究弊源則都在於閑丁之不足則搜括極難則傭賃窮丏亦編行伍朝充而暮散十室而九空者勢所必至昔在肅廟朝收布元額僅爲三十餘萬而猶不勝其弊特命査正時則故相臣南九萬職在中權實主其事各道軍案列邑民摠收聚京司親執爬櫛校生有落講之罰忠義設査實之廳經年閱月嚴覈明括屢萬虛額僅得充數良丁之難自古如此矧今刊冊所在之數比之前日不啻倍蓰則其所査括尤宜自別而法綱則近益解弛民習則日就巧詐百計鑽穴圖免身役哀此殘民偏被其苦臣於年來屢奉恩命周行各道則海西之校生除講已極駭然而關西之納錢陞鄕有蔭閑游尤爲弊端故所在軍案便成虛錄夫陞鄕之類固宜罰定而尙不擧論者未知何故有蔭之特免身布蓋出於激勵武士之盛意而族屬之混入奸民之投屬者不一其端莫可査實雖稱有蔭手不操弓身不馳馬椎鄙頑蠢不及平民者亦不納布論以勸懲之道合有降定之規嶺南湖西卽是士夫之鄕强班武斷官吏慴伏籬下之隱丁良民之冒賤者動至千百而校院濫募之外完文免役亦無其數春曹勳府宗簿各司之不採根派行關頉役者項背相望此豈有限節數爻之可論者乎營屬官屬之私募契房亦極夥然故臣於大丘出道時各廳募案試爲考見則厥數殆過數千列邑所在推此可知噫閑丁有限冒頉無窮如此奸竇若不痛査則雖在三十萬收布之時尙不得充數況此倍蓰之時乎除番除講者宜先査定而隱丁冒賤完文冒頉者及私募契房之類竝行嚴査施以重法然後方有下手之地而良役實摠雖是不刊之典不緊名色之如各營鎭軍官牙兵之屬亦加商略稍減額數則庶有一分之益矣六道所在選武軍官之弊又爲難救蓋當初定式以閑散中家計稍裕者二萬二千五百人抄擇充定以收其布此雖出於目前給代之策閑丁之所以爲難者政由此輩之游衣游食抵死圖避之致耳雖其官長任怨力行日日而搜括朝朝而疤定猶患其百般謀頉況於事目明示區別則積穀十餘石以上者孰肯入於軍役哉不惟軍役之謀避而已歲月稍久之後竝與軍官羞稱其號假托先蔭冒稱幼學而不與其選則數萬身布自歸於至殘之民尤可痛惋者平居閑游自同班族及其都試借名冒擧以圖直赴者滔滔皆是而用情之律降定之法莫之加焉則何憚而不爲何苦而納布乎弊雖若此而給代元數旣難辦備則固不可遽罷亦不當抛置以作逋逃之窠窟於其節目更加申嚴本非士族而無所應役者及借名冒赴者竝爲抄定於都案而前所濫入者移定他役則屢萬軍額不勞可得惟聖明垂諒焉糴政之弊其來已久千百其端有難殫擧則何敢以某邑某弊張皇進說而若論今日之巨瘼則元會常賑之耗縮軍門移劃之高峻爲切至之憂何以言之元會尙矣常賑設置法意亦重留爲水旱之備散公私之用儲置之不足詳定之會減皆以此添補則其爲關係何如而近益耗損殆不成樣本郡所在無足可論而以道內元數言之軍資穀之換名元會者六千六百五十餘石而每年加下三千餘石之尙未還報以致各邑之虛留者莫曉其故若除此數則所存者又減其半常賑穀則雖爲二十二萬三千二百石牟雜穀除之則租爲五萬八千餘石米爲一千八百石零內昨冬之停退代捧今春之詳定會減賑穀所下又爲計除則餘者無幾自今以往何以留庫何以設賑儲置會錄公私例下亦何以分排乎此蓋各衙門之穀數甚多而不論於停退中者乃至十餘名色故每年停退不在於他衙門之穀而惟在於元會常賑之穀荒歲停退此何等盛典而均是公穀分別彼此豈不有斑駁之歎乎留庫之數自此而日縮盡分之條由是而歲增官無儲置之美民有濫受之弊糶糴本意豈容如此自今伊始更爲定式勿論某穀竝許停退則事體利害俱爲便當而常賑米一千石又有間年上納之例矣此是經費所關年例應行則雖不可闊狹米條都數旣如是些略則不得不以租準作而災年作米非但民弊之可念一例輸納無所撙節則不出數年必致罄竭以公以私宜思稱停以此上納移定他道而姑待稍裕則亦爲除弊之一端軍門移劃本非古制當其減布之時各營木邊擧多不足則米保折半換作木保米邊不足又難充數則以新結米及餘結米除出三萬三千八百七十餘石分定各道使之直納於三軍門而本道所納三千五百石自外面看之二疋則非曰不減米代則非曰不給若論其實則許多民瘼職由於此何者結米二斗價止五錢則本非精舂之穀餘結所出亦是大同則初非別件之物而移劃營門特令直納則品色極其精好斗斛別爲高厚蓋營門之威令本自嚴重而庫色之操切有倍他處稅穀數包不能當營納一包故沿邑窮民擧多逃避樂歲猶然荒年可推其爲切骨之痛奚止於二疋之役哉列邑民願皆以爲旣是給代則輸納均廳移送營門少無所妨云而各營將臣則必曰軍儲不可不自捧營屬不可無聊賴軍儲雖重豈重於正供營屬雖冤豈冤於窮民訓局料米出自度支而不使直納者蓋有深意今亦依此恐無不可臣於雙樹山城餉穀事亦有一得之愚夫本城所處雖在都會周廻僅止數里人家未滿百戶控搤別無關防之重而所在餉穀則米太合爲三萬四千餘包別設中營使之主管設始本意雖曰嚴重近來居是職者率多老病無用之人威重不足以束濕綜理不足以察奸數多軍餉一任下屬吏逋民反視若常例山城校卒之至貧無依者亦皆有數百石倉逋而以公州一境之民言之營還邑還之外又添餉穀一戶所受少不下十數石遠面民人苦於受納則行賂不受十之六七防納作契長利仍分無所不有百弊皆作若不及今釐正更無着手之處矣且以事理論之一片孤城之內積置三萬餘石無關於不虞之備而徒作奸猾之藪以長剝割之習者事極無謂今於元穀中分其折半城中則只留一萬五六千石而嚴其分守之法其餘則盡爲糶糴於沿邑穀少處存其餉名俾作民還則於國無所損於民爲實惠中軍以年少有踐歷者各別擇差或以營將兼管則近百年宿弊可以漸蘇惟聖明財擇焉牙山漕倉亦爲七邑之痼弊何者嶺湖以南漕運之邑水路截遠險阨甚多分其左右屬之漕倉一齊捧上領運輸納事勢固然今此本道則水路便近險處無多而五十四邑之中作木者十四邑站運者六邑直納江都者一邑賃船上納者三十一邑則漕倉所屬不過七邑七邑之內大同之別爲賃船者爲數邑折半作木者爲三邑上納都數雖因豐歉有所增減都不出萬餘石內外皆令賃載或令作木別無損益而旣立漕倉則該色之操縱船直之濫捧遠民之稱冤擔却一邊朝家所費大略說去則漕船十二隻十年改造五年改槊而改造時則一隻會減米爲四十八石木爲五同改槊時則米爲十石木爲十五疋漕運時每船料米犒米爲一百石零每隻漕軍四十八名各給復二結改造則加給一結騎船時又給衣資木各一疋統計十二隻冗費幾爲漕米十分之二況其改造改槊輪回擧行無歲無之島松許斫雖有定數締結山直納賂營屬冒禁濫斫作板賣買有駭聽聞而舟漕邑永定差員之後凡百弊瘼姑爲闊略因一無益之漕倉冗費則若此松禁則不嚴民冤則無窮而尙不變通者恐未得當臣於待罪稷山時詳知鄰邑之形便溫陽天安則皆近海邊木川有白石浦與貢津爲相望之地則賃船輸納何所掣礙而必使移納於貢津者可知其歸重於漕倉而民弊多寡水路遠近未及詳察而然也況今大同皆許私載而稅納則一定不易同一上納而或許或否者有何不便之端乎淸州全義燕岐等三邑依山據野浦口甚遠當初之不以錢木磨鍊者莫詳其故大同設行時始以折半作木而稅穀則亦不擧論同一賦稅而或木或米者亦無苟艱之弊乎大同折半之定式雖出於山沿區別之意三邑形地皆近山野淸州一邑二十八面內二十面則近峽故距浦爲數百餘里其他八面雖稱沿江距浦亦近一日程全義燕岐之出浦亦皆如此每當納稅之時毋論沿峽俱難輸穀故民人輩例皆齎錢貿米於浦所倉色之執錢浦民之防納遠民之浮費十倍他邑衆口號冤正供體重雖難撓改國家之所捧無別於木米民邑之省弊不啻於天淵乞以此意俯詢廟堂毋論稅大同溫陽等三邑皆許賃船淸州等三邑亦許純木而仍罷漕倉則公費可除民瘼可祛至於賃船各邑事亦有不可不釐正者公私斗斛本有定制而近來各邑任意造作官斗場斗旣異其制還斛稅斛又無定規種種奸弊不可殫記而稅大同捧上之時色吏船漢互相符同於其大斛之中又爲闊狹者卽其伎倆近來京江船漢執籌之後其爲弊端視前尤甚蓋前日則船人之進退都在本邑故其所徵索猶可禁戢而執籌下來則此無進退之權彼有憑藉之弊科外之加斂斛上之優厚轉相慕傚必充意慾又於開倉前先或下來討食於色吏之家作拿於捧稅之際全沒忌憚惟事徵斂此等之習在痛戢而稅穀裝載雖有舟中之滲漏京司之濫用旣有加升又有雜費則此豈有不足之理而所以致此者斛子不均而然也鍮斛旣難通用木斛易爲闊狹而爲守令者又不能詳察較正畢竟弊端都歸於民近聞洪州牧有舌合斛子之制大小高低雖未目覩上設蓋板以之開闔故其爲捧上視他稍歇民皆稱便推此一事亦可知其爲弊之大而不可不亟加釐正竝以此意詢問有司別定制度嚴立科條則生民實惠恐莫踰此臣之條陳者凡爲四弊而四弊之本官吏是也何者今之官吏古之椽屬少習刀筆諳練故事挾其斗筲之才從事錢穀之間爲善則難爲惡則易故朝家所以簡取其額定給復戶而元惡鄕吏別置其律者誠以閑雜之類不可以多聚亦不使放縱俾有作奸犯科之弊也夫何近日蕩無舊制目不知書手不握籌者冒避身役皆入吏案大邑至數三百人小邑過八九十人左右干托圖占房任公貨之偸弄國穀之負逋惟意所欲看作能事此不刊汰則邑何以蘇弊民何以安業宜遵舊制毋得增減文筆計數可堪吏役者外竝爲汰定於軍役則非特爲懲勵之方亦必有畏愼之效矣邸吏徵債及雇馬添載等事雖屬瑣屑亦係民邑痼弊夫外邑官屬之上京者酒食盤纏不得不藉賴於邸人則俱邊徵債孰謂不可而甲倍之不足至於三四倍三四倍之不足至於十倍二十倍而分族侵鄰急於公債爲官長者雖欲禁止此皆京城脂滑之徒或訴備局或托營門飭關星馳號令風生此胡大事若是嚴督使無辜平民橫被其害乎利上生利之習固宜嚴禁而族徵鄰徵之弊尤合痛懲沿路雇馬雖非朝家之所知收聚民力設廳備立者蓋以進上之所重自別邨民私馬倉卒難得故以其會減之價出給雇廳計息載運卽是通行之例而各道添載近益苦重列邑雇馬無不生弊去十一月令統營生大口進上二十一馱來到本郡故試爲稱量則每馱爲四百餘斤問其數爻則元進上六百七十尾外人情條七百尾饋問條近千尾及校吏之私卜錢貫同爲添載云而不得馬運乃用人夫則自本郡至文義六十里之間馱價不足至於四十餘兩其後靑魚進上時卜物添付亦如此例封饋問雖有其規何可進上添載以傷事體乎此猶中路而近聞恩津等大路所傳則進上時所入刷馬殆無定數甚至於領來校吏擦改草料增其馱數責出馬貰以備情債故各處進上一時齊到則勒奪牛馬載輸以去事之無嚴莫此爲甚夫進上物種旣有定數刷價上下亦有其例而以其添卜之多各邑從其所入馱數以報營門轉報該廳則自該廳雖有冒減之法中間幻弄亦有其弊故沿邑刷價之一年會減者或至於數百石以此論之非止民邑之弊而已亦遵大同事目每一馱二百斤之外或添私物致入挾馬者這這摘發一一重勘則庶除積弊竝令廟堂稟處焉殿下於賤臣天地也父母也苟有所懷何敢囁嚅而往旣庸陋且無知識草草所論或涉於陳腐或歸於細瑣瞻天望雲冞增罪戾臣無任云云省疏具悉本邑每年白徵三十餘結之査充爾可謂擧職十年査陳二十年改量卽金石之典而抛置爲百年內外受困者小民寧不哀矜反畓濫稅續田入陳爾之說弊誠是矣與軍政糴政之弊竝下廟堂粘啓稟處而各衙門穀之不入停退軍門移劃米之爲民痼瘼爾言尤是此兩條亦令拔例消詳稟處雙樹城餉事聞之久矣爾又言之問于道臣使之具意見狀啓中軍擇差事令兵判稟處牙山漕倉捧稅事其弊可勝言哉近於筵席屢有提及大抵五十四邑之中惟七邑偏受其害豈不無義之甚乎此一款與賃船各邑民弊事必以的確矯救之方籌坐時爛商與附陳諸條一一稟處